司馬君實獨樂園
作者：蘇軾
朝代：宋

paragraphs: 青山在屋上，流水在屋下。
中有五畝園，花竹秀而野。
花香襲杖屨，竹色侵杯斝。
樽酒樂餘春，棋局消長夏。
洛陽古多士，風俗猶爾雅。
先生卧不出，冠蓋傾洛社。
雖云與衆樂，中有獨樂者。
才全德不形，所貴知我寡。
先生獨何事，四海望陶冶。
兒童誦君實，走卒知司馬。
持此欲安歸，造物不我捨。
名聲逐吾輩，此病天所赭。
撫掌笑先生，年來效瘖啞。